Била је ћерка аустријског маркгрофа Леополда III (1073–1136), из његовог другог брака са Агнесом (1072–1143), једином ћерком салијског цара Хенрика IV. Такође је била нећака цара Хенрика V, а према хроници Отона Фрајзиншког имала је и старију браћу. Краљ Конрад III је био њен полубрат из првог брака њене мајке са Фридрихом Швапским из династије Хоенштауфен; Фридрих Барбароса је био њен нећак. Захваљујући свом првом браку, Леополд се ородио са царском породицом. Тако је 1125. године био један од кандидата за светоримског цара. Јудита се око 1133. године удала за Вилијама V, маркиза од Монферата из династије Алемаричи. Са њим је имала најмање осморо деце. Алемаричи су били и једна од главних породица у Трећем и Четвртом крсташком рату. Вилијам је пратио свог нећака Луја VII Француског у Другом крсташком рату. Од Јудитиних петорице синова, четворица су постала важне личности у Јерусалимској краљевини и Византијском царству: